卷之五

## 杂 病 分 类

### 外 感

### 风 类

 头 眩

 头眩欲倒辨瘦肥，

 或云眩晕，或云眩冒。眩，言其黑；晕，言其转；冒，言其昏，一也。虚者，内外之邪，乘虚入表而上攻；实者，内外之邪，郁痰上结而下虚。大概肥白人多湿痰滞于上，火起于下，痰因火而上冲，所谓无痰不作眩者是也，治宜以痰为主，兼补气降火；瘦人多肾水亏少，相火上炎而眩晕，所谓风胜则地动，火得风则焰旋是也，治宜滋阴降火，化痰抑肝。此以肥瘦为主，亦丹溪常法也，后仿此。

 火痰晕甚气痛眉；

 火动其痰，眩甚者，二陈汤加芩、连、苍术、羌活。火盛壮实，属阳明者，单大黄酒炒为末，茶清下，或古荆黄汤加防风等分；属太阳少阳者，酒芩、白芷等分为末，茶清下。虚火，半夏白术天麻汤。七情，脏气不平，涎迷心窍，眩晕、眉棱骨痛、眼不可开者，七气汤、玉液汤、补虚饮。

 头 痛

 厥头痛将内外分，

 真头痛，引脑巅泥丸尽痛，手足冷至节者，死。厥者，逆也。邪气逆上阳经而作痛，甚则发厥，须分内外二因治之。

 内虚气滞太阳痛，

 内伤气虚，相火上冲，耳鸣九窍不利，两太阳穴痛，宜补中益气汤倍川芎，加知母、蔓荆子，或四君子汤。大病后及诸虚痛者，四柱散加茶一撮。

 血虚鱼尾上生嗔；

 古芎归汤，或四物汤加酒芩、羌活、柴胡、蔓荆子。气血两虚者，调中益气汤加川芎、细辛。挟火者，安神汤。

 肾虚巅痛七情呕，

 肾厥，下虚上盛，巅顶痛不可忍，脉举之则弦，按之则坚，宜玉真丸。七情气厥，心腹胀满，呕吐酸水，宜古芎乌散、葫芦芭散；挟痰，如圣饼子；头与心换痛者，古藁苍汤。

 痰火食积皆同因。

 痰厥，头旋眼黑，言乱恶心，眼闭肢冷，宜半夏白术天麻汤，导痰汤加芎、辛，三生丸。痰火，痛甚如破，二陈汤加芩、连，或清空膏、清上泻火汤。如壮实人，只宜酒炒大黄为末，茶清下。痰饮滞痛者，神芎丸。有伏痰者，瓜蒂散吐之。积聚痛者，大黄备急丸。凡头痛数日不食，百药不效者，二气丹；无热者，黑锡丹；常服点头散，断根。寻常头目不清，似痛非痛，参苏饮主之；风热者，彻清膏，芩、连煎汤调下；沐浴后者，单白芷丸。

 头风(附眉棱骨痛)

 头风项强分偏正，

 素有痰者，或栉沐取凉，及醉饱仰卧，贼风入脑、入项，入耳、入鼻，自颈项已上，耳、目、口、鼻、眉棱之间，有一处不若吾体，皆其渐也。有头皮浮顽，不自觉者，有口舌不知味者，或耳聋，或目痛，或眉棱上下掣痛，或鼻中闻香极香、闻臭极臭，或只呵欠，而作眩冒之状；甚则项强硬，身体拘急，宜川芎茶调散，或祛风通气散主之，此正头风也。偏左痛者，多血虚，或有火，或风热；偏右痛者，多气虚，或郁滞，或痰，或风湿。要知正痛，常兼左右病邪。凡头痛，久则为风也。

 兼湿兼热阴暖定；

 风湿肿痛连肩背，或遇阴雨则甚者，羌活胜湿汤。风热头痛重大，遇热则发，消风散倍荆、防；热甚，二陈汤加荆、防、薄荷；便闭，更加大黄微利之；热微，二陈汤加酒芩、防风、芎、芷。

 湿痰痛密多右边，

 湿痰，发则痛密无间，二陈汤加南星、苍术、川芎及细辛少许。

 血虚晚重为左病。

 血虚者，朝轻夕重，古芎归汤，或四物汤加荆、防、白芷、薄荷。若气虚者，朝重晚轻，多属右边，宜补中益气汤加芎、辛。阳虚甚者，单白芷丸，用参、附煎汤下。

 久甚火郁裹重绵，

 头风发时，闷痛必欲绵帕裹包者，热郁也，宜凉血泻火为主，佐以辛温散表从治，二陈汤加酒炒黄芩，及荆芥、薄荷、川芎、石膏、细辛，或消风百解散，防［20］风通圣散。有三阳热郁，头痛不敢见光，喜置冰于顶者，宜辛凉，汗、吐、下三法并行乃愈。又有偏痛年久，便燥、目赤、眩晕者，乃肺乘肝，气郁血壅而然，宜大承气汤下之。外用大黄、芒硝为末，井底泥调涂两太阳穴上，乃愈。

 痹风(附麻木)

 祛邪后分气血痰，

 初起强硬作痛者，宜疏风豁痰；沉重者，宜流湿行气。久病，须分气血虚实，痰瘀多少治之。气虚痹者，关节不充，一身如从水中出，阳虚阴盛也，四君子汤加肉桂、生附，或川附丸。血虚痹者，皮肤不仁，济生防风汤，或黄芪建中汤去饴加桂枝。挟瘀血者，四物汤加桃仁、红花、竹沥、姜汁。挟痰者，手足麻痹，多睡眩晕，济生茯苓汤，或二陈汤加竹沥、姜汁。肾脂枯涸不行，髓少筋弱，冻栗挛急者，十全大补汤、地仙丹。通用五痹汤，擦痹法。